Lukuaika noin 2 min

Taksimarkkina vapautuu heinäkuun alussa ja alalla on nyt kova säpinä.

Uusin julkistus tuli tänään, kun espoolainen taksiyhtiö Kajon kertoi käynnistävänsä uuden maanlaajuisen Kajber-halpataksipalvelun.

Tavoitteet ovat kovat. Kajon uskoo pystyvänsä tarjoamaan töitä tuhansille uusille sivutoimisille Kajber-yrittäjille. Seuraavan kahden vuoden aikana Kajon uskoo tarvitsevansa 4000 uutta kuljettaa. Iso osa heistä olisi Kajber-kuskeja, jotka hoitaisivat ajoja muun työn tai yritystoiminnan ohessa.

Kajberin nimi ja bisnesidea imitoivat Uberia, mutta toimintamallia on muokattu. Yhteistä on se, että kuljettavat omistavat autonsa, asiakas tietää kyytien hinnan etukäteen ja se on halpa. Tarkkaa hinnoittelua asiakkaille ja kuskeille Kajon ei vielä kerro.

"Hinta muuttuu dynaamisesti kysyntätilanteen mukaan. Kajberin pitäisi aina olla Suomen halvimpien joukossa", Kajonin toimitusjohtaja Jari Kujala sanoo.

Erona Uberiin puolestaan on se, että Kajon uskoo tarjoavansa kuljettajille edullisemmat ehdot.

”Kajber on hinnoiteltu niin, että se on useamman prosenttiyksikön kannattavampaa kuljettajalle kuin Uber. Otamme pienemmän siivun kuin Uber. Olemme pyrkineet lähestymään asiaa myös yrittäjän kannalta”, Kujala sanoo.

Uber on aiemmin ottanut Suomessa toiminnastaan 20 prosentin palkkion.

”Uberissä meitä on aina häirinnyt se, että kuljettajayrittäjä tuntuu olevan välttämätön paha, joka ottaa juridisen riskin siitä toiminnasta. Uberin innovatiivisuus ei ole ulottunut yrittäjän elämän helpottamiseen”, Kujala sanoo.

Kajber-palvelu tulee toimimaan maanlaajuisesti. Kujala uskoo sen helpottavan taksin saatavuutta haja-asutusalueilla.

"Kajber mahdollistaa yrittäjällä moniyrittäjyyden. Me emme usko siihen, että taksien saatavuus syrjäseuduilla huononee, kuten jotkut ovat esittäneet", Kujala sanoo.

Kajonilla on nyt järjestelmässään 185 omaa ja yrittäjien ajoneuvoa ja yhtiön liikevaihto on 16 miljoonaa euroa. Kasvutavoite on kuitenkin hurja. Yhtiö tavoittelee 2020-luvulla jopa 200 miljoonan euron liikevaihtoa.

Tällöin yhtiöllä olisi 2000 omaa ja yrittäjien ajoneuvoa. Lisäksi yhtiön ohjelmistoa käyttäisi 4000 ajoneuvoa ja Kajber-yrittäjiä olisi 8000.

Kajonin kumppaneina palvelussa on LähiTapiola ja kevytyrittäjyyspalvelu Ukko, jonka kautta taksia ajavien yrittäjien laskutus tapahtuu. Kujala vakuuttaa, että kaikki lakisääteiset verot ja raportoinnit tulee hoidettua.

Kun Uber aiemmin toimi Suomessa, yhtiön kuljettajien epäiltiin jättävän tuloja ilmoittamatta verottajalle. Lisäksi Uber yhtiönä on rekisteröity ulkomaille, jonne provisiotulot sovelluksesta virtaavat.

Uber aikoo lakiuudistuksen myötä aloittaa toiminnan Suomessa. Tällä kertaa kuljettajat toimivat taksiluvalla, joiden saaminen vapautuu. Lisäksi kuljettavat ovat yrittäjiä, mikä selkeyttää Uberin mukaan tilannetta.